“Misusu akɛ Biblia lɛ shishinumɔ baawa waa.”—Jovy\n“Misusu akɛ ekanemɔ baaje mitsine.”—Queennie\n“Kɛ́ mikwɛ bɔ ni Biblia lɛ da hã lɛ, efeee mi akɛ mikane.”—Ezekiel\nAni osusu he dã akɛ obaakane Biblia lɛ, shi okaneee akɛni onu he tamɔ mɛi ni awie amɛhe kɛtsɔ hiɛ lɛ hewɔ? Yɛ mɛi pii agbɛfaŋ lɛ, Biblia lɛ kanemɔ ji jatsu kɛhã amɛ. Shi kɛ́ oná ole akɛ Biblia lɛ baanyɛ aye abua bo ni oná miishɛɛ, ni otsui anyɔ omli waa hu? Ni kɛ́ oná ole akɛ gbɛi komɛi yɛ ni obaanyɛ otsɔ nɔ okane Biblia lɛ ni baahã onya he waa hu? Ani obaasumɔ ni ole nɔ ni Biblia lɛ baanyɛ ahã onine ashɛ nɔ?\nSusumɔ nibii fioo komɛi ni mɛi komɛi ni na akɛ sɛɛnamɔ yɛ he akɛ amɛbaakane Biblia lɛ wie be ni amɛje ekanemɔ shishi lɛ he okwɛ.\nEzekiel, ni eye aaafee afii 22 lɛ wie akɛ: “Be ko ni eho lɛ, mitamɔ mɔ ko ni miikudɔ tsɔne ni bɛ he ko pɔtɛɛ ni eyaa. Shi Biblia lɛ ni mikaneɔ lɛ eye ebua mi ni miná miishɛɛ. Ŋaawoi kpakpai yɛ mli ni manyɛ mikɛtsu nii daa gbi.”\nFrieda, ni lɛ hu eye aaafee afii 25 lɛ wie akɛ: “No mli lɛ, mitsui shaa mi waa. Shi akɛni mikaneɔ Biblia lɛ hewɔ lɛ, minyɛ miye mihe nɔ. Enɛ hewɔ lɛ, mɛi nyɛɔ amɛbɛŋkɛɔ mi, ni miná nanemɛi pii agbɛnɛ.”\nYoo ko ni atsɛɔ lɛ Eunice ni eye aaafee afii 55 lɛ wie yɛ Biblia lɛ he akɛ, “Eeye eebua mi ni miitsɔ gbɔmɔ kpakpa, ni ehã miitsake misui gbohii lɛ.”\nTaakɛ mɛi nɛɛ kɛ mɛi akpekpei abɔ krokomɛi ni kaneɔ Biblia lɛ eyɔse lɛ, kɛ́ okaneɔ Biblia lɛ, obaaná miishɛɛ waa. (Yesaia 48:17, 18) Agbɛnɛ hu lɛ, ebaanyɛ eye ebua bo ni (1) okpɛ yiŋ kpakpai, (2) oná nanemɛi kpakpai, (3) onyɛ okpee naagbai anaa, kɛ (4) nɔ ni fe fɛɛ lɛ, ole anɔkwale ni kɔɔ Nyɔŋmɔ he. Ŋaawoo ni yɔɔ Biblia lɛ mli lɛ jɛ Nyɔŋmɔ ŋɔɔ, no hewɔ lɛ kɛ́ okɛtsu nii lɛ, ogbaŋ afã kɔkɔɔkɔ. Nyɔŋmɔ wooo ŋaa gbonyo kɔkɔɔkɔ.\nNɔ ni he hiaa ji, ni oje ekanemɔ shishi. Mɛɛ nibii baanyɛ aye abua bo koni onyɛ oje ekanemɔ shishi, ni onya he waa?\nmailto:?body=Mɛni Hewɔ Esa Akɛ Okane Biblia Lɛ?%0a%0ahttps%3A%2F%2Fwww.jw.org%2Ffinder%3Fdocid%3D2017005%26wtlocale%3DGA%26srcid=share⊂ject=Mɛni Hewɔ Esa Akɛ Okane Biblia Lɛ?